ORDE do 4 de setembro de 2007 pola que se aproba definitivamente a modificación puntual 7 do Plan Xeral de Ordenación Municipal do Concello de Lalín (Pontevedra), para recualificación do antigo colexio Manuel Rivero e outras dependencias municipais.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 02/10/2007

O Concello de Lalín remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (en adiante LOUG).
I. Antecedentes.
I.1. O Plan Xeral de Ordenación Municipal (PXOM) de Lalín foi aprobado definitivamente polo Pleno do Concello o 5-2-1999 ao abeiro da Lei 1/1997, do solo de Galicia, vixente naquel momento. Na actualidade atópase en tramitación un novo Plan Xeral de Ordenación Municipal.
I.2. O concello formulara con anterioridade, para esta mesma zona, unha modificación puntual do PXOM cuxa aprobación definitiva foi denegada pola orde da CPTOPT do 28-12-2005.
I.3. O 27-11-2006, a Dirección Xeral de Urbanismo emitiu un informe de conformidade co artigo 85.1º da LOUG, informe en que se indicaba a necesidade de emendar unha serie de deficiencias.
I.4. A modificación puntual foi aprobada inicialmente polo Pleno en sesión do 27 de setembro de 2006, e sometida a información pública mediante publicación de anuncios nos xornais Faro de Vigo e La Voz de Galicia en data 5 de outubro de 2006 e mediante publicación no DOG nº 196, do 10 de outubro. Consta un informe xurídico municipal previo á aprobación provisional (do 24-11-2006) en que se sinala: no expediente que se presenta ao Pleno do Concello para a súa aprobación provisional non se introduce modificación ningunha e que coincide integramente co documento aprobado inicialmente. A modificación foi aprobada provisionalmente polo Pleno en sesión do 28 de novembro de 2006.
I.5. A Consellería de Medio Ambiente e Desenvolvemento Sostible, por medio dunha decisión do 8-3-2007, declarou a inviabilidade de someter esta modificación puntual ao proceso de avaliación ambiental estratéxica que regula a Lei 9/2006, sobre avaliación dos efectos de determinados plans e programas no ambiente.
I.6. Por Orde do 29 de marzo de 2007, a conselleira de Política Territorial, Obras Públicas e Transportes resolveu non outorgar a aprobación definitiva, sinalando as correccións que sería preciso realizar para despois someter o expediente de novo a aprobación definitiva.
I.7. O 24-4-2007 o Pleno Municipal aprobou provisionalmente o proxecto de modificación puntual corrixido.
II. Consideracións e fundamentación.
II.1. A Dirección Xeral de Urbanismo elevou o 4-9-2007 un informe en que se expresa que o proxecto de modificación aprobado provisionalmente o 24-4-2007 recolle as correccións que foron indicadas na orde da conselleira de Política Territorial, Obras Públicas e Transportes do 29-3-2007.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes.
III. Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual nº 7 do PXOM do Concello de Lalín (Pontevedra).
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 4 de setembro de 2007.
María José Caride Estévez
Conselleira de Política Territorial, Obras Públicas
e Transportes